**Projektas**

|  |
| --- |
| **PLUNGĖS RAJONO SAVIVALDYBĖS**  **TARYBA** |
| **SPRENDIMAS** |
| **DĖL viešosios įstaigos PLUNGĖS RAJONO SAVIVALDYBĖS LIGONINĖS pavadinimo keitimo ir įstatų PAtvirTINIMO** |
|  |
| 2024 m. vasario 8 d. Nr. T1-  Plungė |

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos sveikatos priežiūros įstaigų įstatymo 28 straipsnio 1 punktu bei atsižvelgdama į Viešosios įstaigos Plungės rajono savivaldybės ligoninės 2024 m. sausio 12 d. raštą Nr. V3-17 ,,Dėl viešosios įstaigos Plungės rajono savivaldybės ligoninės pavadinimo keitimo, įstaigos įstatų keitimo, įstaigos vidaus struktūros keitimo patvirtinimo“, Plungės rajono savivaldybės taryba nusprendžia:

1. Pakeisti Viešosios įstaigos Plungės rajono savivaldybės ligoninės pavadinimą į Viešoji įstaiga Plungės ligoninė.
2. Patvirtinti Viešosios įstaigos Plungės ligoninės įstatus (pridedama).
3. Įgalioti Viešosios įstaigos Plungės ligoninės direktorių Remigijų Mažeiką pasirašyti ir įregistruoti įstatus Juridinių asmenų registre.

4. Pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-330 „Dėl Viešosios įstaigos Plungės rajono savivaldybės ligoninės įstatų patvirtinimo“ nuo naujų įstatų įregistravimo Juridinių asmenų registre dienos.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė savivaldybės gydytoja Oresta Gerulskienė

PATVIRTINTA

Plungės rajono savivaldybės

tarybos 2024 m. vasario 8 d.

sprendimu Nr. T1-

**VIEŠOSIOS ĮSTAIGOS PLUNGĖS LIGONINĖS ĮSTATAI**

**I SKYRIUS**

**BENDROSIOS NUOSTATOS**

1. Viešoji įstaiga Plungės ligoninė (toliau – Ligoninė) yra Lietuvos nacionalinės sveikatos sistemos (toliau – LNSS) sveikatos priežiūros įstaiga, teikianti sveikatos priežiūros paslaugas pagal Ligoninei suteiktą licenciją.

2. Ligoninė savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos vietos savivaldos įstatymu, Lietuvos Respublikos viešųjų įstaigų įstatymu, Lietuvos Respublikos sveikatos priežiūros įstaigų įstatymu, Lietuvos Respublikos sveikatos draudimo įstatymu, Lietuvos Respublikos pacientų teisių ir žalos sveikatai atlyginimo įstatymu, kitais Lietuvos Respublikoje galiojančiais teisės aktais bei šiais įstatais.

3. Ligoninė yra ne pelno siekiantis ribotos civilinės atsakomybės viešasis juridinis asmuo, turintis ūkinį, finansinį, organizacinį, teisinį savarankiškumą, savo antspaudą, sąskaitas bankuose. Pagal savo prievoles Ligoninė atsako tik jai nuosavybės teise priklausančiu turtu.

4. Ligoninės steigėjas ir vienintelis dalininkas (savininkas) yra Plungės rajono savivaldybė (kodas 111104268) (toliau – Savivaldybė). Ligoninės savininko turtines ir neturtines teises ir pareigas įgyvendina Savivaldybės vykdomoji institucija (toliau – Savivaldybės vykdomoji institucija, meras), išskyrus teisės aktuose nustatytus atvejus, kai Savivaldybės vykdomosios institucijos sprendimui priimti būtinas Plungės rajono savivaldybės tarybos (toliau – Savivaldybės taryba) pritarimas ar konkretaus klausimo sprendimas yra priskirtas Savivaldybės tarybos kompetencijai.

5. Ligoninės teisinė forma – viešoji įstaiga.

6. Ligoninės pavadinimas – Viešoji įstaiga Plungės ligoninė.

7. Ligoninės buveinė – J. Tumo-Vaižganto g. 89, LT-90160 Plungė.

8. Ligoninės finansiniai metai sutampa su kalendoriniais metais.

9. Ligoninės veiklos laikotarpis – neribotas.

10. Ligoninė turi paramos gavėjo statusą.

**II SKYRIUS**

**LIGONINĖS VEIKLOS TIKSLAI, UŽDAVINIAI IR VEIKLOS SRITYS**

11. Pagrindiniai Ligoninės veiklos tikslai – teikti kokybiškas ir kvalifikuotas asmens sveikatos priežiūros paslaugas, siekiant stiprinti ir gerinti žmonių sveikatą, mažinti gyventojų sergamumą ir mirtingumą.

12. Pagrindiniai Ligoninės veiklos uždaviniai – organizuoti ir teikti nespecializuotas pirminės asmens sveikatos priežiūros paslaugas, specializuotas kvalifikuotas antrines stacionarines asmens sveikatos priežiūros ir antrines ambulatorines asmens sveikatos priežiūros paslaugas, teikti būtinąją medicinos pagalbą.

13. Įstatymų nustatytais atvejais, Ligoninė gali imtis tam tikros rūšies veiklos tik gavusi įstatymų nustatyta tvarka išduotą licenciją. Ligoninė privalo turėti visas licencijas (leidimus), kurios įstatymuose numatytos kaip būtinos jos veiklos sąlygos.

14. Ligoninė pagal Statistikos departamento prie Lietuvos Respublikos Vyriausybės patvirtintą Ekonominės veiklos rūšių klasifikatorių vykdo šią veiklą:

14.1. ligoninių veiklą (86.1);

14.2. medicininės ir odontologinės praktikos veiklą (86.2);

14.3. kitą žmonių sveikatos priežiūros veiklą (86.9);

14.4. stacionarinės slaugos įstaigų veiklą (87.1);

14.5. stacionarinės pagyvenusių ir neįgaliųjų asmenų globos veiklą (87.3);

14.6. kitą stacionarinės globos veiklą (87.9);

14.7. protezų gamybos veiklą (32.50.30).

15. Ligoninė turi teisę verstis kita, įstatymais neuždrausta ūkine veikla, susijusia su Ligoninės tikslų pasiekimu.

**III SKYRIUS**

**LIGONINĖS TEISĖS IR PAREIGOS**

16. Vykdydama įstatuose numatytą veiklą, Ligoninė gali turėti ir įgyti tik tokias teises ir pareigas, kurios neprieštarauja įstatymams, šiems įstatams ir Ligoninės tikslams.

17. Vykdydama įstatuose numatytą veiklą, Ligoninė turi teisę:

17.1. turėti sąskaitas bankuose, savo antspaudą bei ženklą;

17.2. pirkti ar kitokiais būdais įsigyti savo veiklai reikalingą turtą, naudoti, valdyti, disponuoti juo įstatymų, kitų norminių teisės aktų bei šių įstatų nustatyta tvarka;

17.3. gauti paramą, paveldėti pagal testamentą įstatymų nustatyta tvarka;

17.4. teikti mokamas paslaugas įstatymų ir kitų teisės aktų nustatyta tvarka šiuose įstatuose nurodytiems tikslams pasiekti;

17.5. sudaryti sutartis ir prisiimti finansinius įsipareigojimus;

17.6. stoti į nepelno organizacijas, asociacijas ir dalyvauti jų veikloje;

17.7. naudoti Ligoninės lėšas įstatuose numatytiems tikslams ir uždaviniams įgyvendinti;

17.8. skelbti ir vykdyti konkursus, susijusius su Ligoninės veikla;

17.9. užmegzti ryšius su Lietuvos Respublikos ir užsienio partneriais, keistis specialistais, dalintis patirtimi ir kitaip bendradarbiauti;

17.10. Ligoninė turi ir kitas teises, kurias nustato įstatymai bei kiti teisės aktai.

18. Vykdydama savo uždavinius ir siekdama nurodytų tikslų, naudodamasi išvardintomis teisėmis, Ligoninė turi šias pareigas:

18.1. užtikrinti būtinąją (pirmąją ir skubiąją) medicinos pagalbą;

18.2. įgyvendinti būtinąsias visuomenės sveikatos priežiūros priemones pagal Sveikatos apsaugos ministerijos patvirtintą sąrašą;

18.3. teikti tik tas asmens sveikatos priežiūros paslaugas, kurios nurodytas Ligoninei išduotoje licencijoje;

18.4. pildyti ir saugoti pacientų gydymo stacionare istorijas, asmens sveikatos istorijas, kitą medicininę dokumentaciją bei teikti informaciją apie pacientą valstybės institucijomis ir kitoms įstaigoms įstatymais nustatyta tvarka;

18.5. atlyginti teikiant paslaugas paciento sveikatai padarytą žalą;

18.6. saugoti paciento medicininę paslaptį, išskyrus atvejus, kai asmens sveikatos priežiūros įstaiga privalo pateikti informaciją apie pacientą arba kai pacientas sutinka skelbti informaciją apie jo sveikatą;

18.7. teisės aktų nustatyta tvarka informuoti Sveikatos apsaugos ministeriją, Plungės rajono savivaldybę apie Ligoninėje įvykusius vidaus infekcijų atvejus ir protrūkius, įvykusius ekstremalius įvykius, žalos paciento sveikatai padarymo atvejus;

18.8. teikti nemokamas planines sveikatos priežiūros paslaugas, įsitikinus, kad pacientas turi teisę į tokias paslaugas;

18.9. teisės aktų nustatytais atvejais teikti informaciją apie teikiamas asmens sveikatos priežiūros paslaugas;

18.10. naudoti, instaliuoti ir prižiūrėti medicinos priemones vadovaujantis gamintojo su medicinos priemonėmis pateikiama informacija ir laikantis sveikatos apsaugos ministro nustatytų reikalavimų;

18.11. sveikatos apsaugos ministro nustatyta tvarka registruoti ir teikti informaciją apie naudojamas medicinos priemones ir sveikatos priežiūros technologijas, susijusias su medicinos priemonėmis;

18.12. sveikatos apsaugos ministro nustatyta tvarka registruoti ir teikti informaciją apie incidentus, susijusius su medicinos priemonėmis;

18.13. sužinojus, kad medicinos priemonės neatitinka sveikatos apsaugos ministro nustatytų reikalavimų ar gali kenkti pacientų, medicinos priemonių naudotojų saugai, nutraukti medicinos priemonių naudojimą ir (ar) imtis reikiamų veiksmų keliamam pavojui pašalinti, taip pat apie tai informuoti sveikatos apsaugos ministro įgaliotą instituciją, atsakingą už medicinos priemones;

18.14. pasiūlyti pacientui artimiausią objektyviai įmanomą asmens sveikatos priežiūros paslaugos suteikimo datą ir laiką ir registruoti visus pacientus jų kreipimosi į asmens sveikatos priežiūros įstaigą momentu, neribojant registravimosi terminų, sveikatos apsaugos ministro nustatyta tvarka;

18.15. nustatyta tvarka vesti buhalterinę apskaitą, teikti finansinę-buhalterinę ir statistinę informaciją valstybės institucijoms ir Plungės rajono savivaldybei bei įstatymų nustatyta tvarka mokėti mokesčius.

19. Ligoninė gali turėti kitų teisių ir pareigų, kurios neprieštarauja Lietuvos Respublikos įstatymams bei kitiems teisės aktams.

# IV SKYRIUS

# DALININKŲ PRIĖMIMO TVARKA,DALININKŲ ĮNAŠŲ PERDAVIMO LIGONINEI TVARKA,DALININKŲ TEISIŲ PERLEIDIMO KITIEMS ASMENIMS TVARKA,DALININKŲ TEISĖS IR PAREIGOS

20. Įstaigos dalininkas yra fizinis ar juridinis asmuo, kuris įstatymo ir Ligoninės įstatų nustatyta tvarka yra perdavęs įstaigai įnašą ir turi įstatymo ir įstatų nustatytas dalininko teises, taip pat asmuo, kuriam dalininko teisės yra perleistos įstatų ar įstatymų nustatyta tvarka.

21. Ligoninės dalininkai įgyja šiuose įstatuose numatytas dalininko teises ir pareigas nuo įnašų perdavimo dienos.

22. Ligoninės dalininkas ir jo įnašų vertė yra įrašoma Ligoninės dokumentuose, o dalininkui išduodamas jo įnašų vertę patvirtinantis dokumentas. Už įnašo registravimą atsako Ligoninės vadovas.

23. Dalininkų įnašai sudaro dalininkų kapitalą. Dalininkų kapitalas gali būti didinamas tik papildomais įnašais. Papildomas įnašas Ligoninei perduodamas dalininko iniciatyva. Dalininko įnašai gali būti pinigai, taip pat pagal Turto ir verslo vertinimo pagrindų įstatymą įvertintas materialusis ir nematerialusis turtas.

24. Jeigu dalininkas papildomai perduoda Ligoninei įnašus, parduoda ar kitaip perleidžia dalininko teises kitam asmeniui, turi būti atitinkamai pakeičiami įrašai Ligoninės dokumentuose ir pakeičiami įnašų vertę patvirtinantys dokumentai.

25. Asmuo priimamas dalininku tokia tvarka:

25.1. asmuo, pageidaujantis tapti Ligoninės dalininku, pateikia raštišką prašymą Ligoninės vadovui. Tokiame prašyme turi būti nurodyti duomenys apie asmenį, pageidaujantį tapti Ligoninės dalininku (fizinio asmens vardas, pavardė, asmens kodas arba gimimo data, gyvenamoji vieta arba adresas korespondencijai; juridinio asmens pavadinimas, teisinė forma, kodas, buveinė, atstovo vardas, pavardė), išreikštas pritarimas Ligoninės veiklos tikslams, nurodytas numatomas įnašas pinigais ar turtu ir įnašo perdavimo Ligoninei terminas. Kartu su prašymu turi būti pateikta turto vertinimo ataskaita, jei numatoma įnešti materialųjį ar nematerialųjį turtą;

25.2. Ligoninės vadovas, gavęs asmens, pageidaujančio tapti Ligoninės dalininku, prašymą, atitinkantį šių įstatų 25.1 papunkčio reikalavimus, turi per 30 (trisdešimt) kalendorinių dienų nuo prašymo gavimo dienos jį perduoti Ligoninės steigėjui (savininkui);

25.3. Ligoninės steigėjas (savininkas) priima sprendimą dėl naujo dalininko priėmimo;

25.4. Ligoninės steigėjui (savininkui) priėmus sprendimą priimti dalininką, pageidavęs dalininku tapti asmuo juo tampa, perdavęs Ligoninei savo prašyme nurodytą įnašą.

26. Dalininkų įnašai Ligoninei perduodami tokia tvarka:

26.1. pinigai įnešami į Ligoninės sąskaitą;

26.2. materialusis ir nematerialusis turtas Ligoninei perduodamas surašant turto perdavimo aktą.

27. Turto perdavimo aktą pasirašo turtą perduodantis asmuo (steigėjas, dalininkas, dalininku tapti pageidaujantis asmuo) ir Ligoninės vadovas. Perduodant turtą, Ligoninei turi būti pateikta ir šio turto vertinimo ataskaita, kuri turi būti sudaryta ne vėliau kaip prieš šešis mėnesius iki turto perdavimo Ligoninei. Perduodamas turtas vertinamas dalininko lėšomis.

28. Ligoninės dalininkas turi šias teises:

28.1. dalyvauti ir balsuoti Ligoninės visuotiniuose dalininkų susirinkimuose;

28.2. susipažinti su Ligoninės dokumentais, gauti Ligoninės turimą informaciją apie jos veiklą;

28.3. kreiptis į teismą su ieškiniu, prašydamas panaikinti Ligoninės visuotinio dalininkų susirinkimo ir kitų Ligoninės organų sprendimus ar pripažinti negaliojančiais valdymo organų sudarytus sandorius, jeigu jie prieštarauja imperatyviosioms įstatymų normoms, šiems įstatams arba protingumo ar sąžiningumo principams;

28.4. kreiptis į teismą su ieškiniu prašydamas uždrausti Ligoninės valdymo organams ateityje sudaryti sandorius, prieštaraujančius Ligoninės veiklos tikslams ar pažeidžiančius Ligoninės valdymo organo kompetenciją;

28.5. teisės aktų numatytais atvejais gauti likviduojamos Ligoninės turto dalį, kurio vertė negali būti didesnė nei nurodyta jo įnašų vertę patvirtinančiame dokumente;

28.6. šių įstatų ir įstatymų nustatyta tvarka parduoti ar kitaip perleisti kitiems asmenims dalininko teises.

29. Dalininkas gali turėti ir kitų teisių nurodytų įstatymuose ar šiuose įstatuose.

**V SKYRIUS**

**DALININKO TEISIŲ PARDAVIMO KITIEMS ASMENIMS TVARKA**

30. Įstaigos dalininkas turi teisę parduoti ar kitaip perleisti dalininko teises. Įstaigos dalininko teisės parduodamos įstatymų ir šiuose įstatuose nustatyta tvarka, išskyrus valstybės ar savivaldybės dalininko teises, kurios parduodamos Vyriausybės nustatyta tvarka.

31. Pirmenybės teisę pirkti dalininko teises turi jau esami dalininkai.

32. Apie ketinimą parduoti dalininko teises dalininkas turi raštu pranešti Įstaigos vadovui. Šiame pranešime turi būti nurodoma dalininko teisių pardavimo kaina. Įstaigos vadovas per 10 (dešimt) darbo dienų nuo dalininko pranešimo gavimo dienos apie tai informuoja kitus Įstaigos dalininkus ir per 60 (šešiasdešimt) kalendorinių dienų turi įvykti visuotinis dalininkų susirinkimas sprendimui dėl Įstaigos dalininko, kuris pirktų parduodamas dalininko teises, priimti.

33. Jeigu norą įsigyti turto dalis pareiškia daugiau nei vienas dalininkas, ketinamos parduoti turto dalys paskirstomos proporcingai norą pareiškusių dalininkų valdomos Įstaigos turto dalims, jeigu nesusitarta kitaip.

34. Visuotiniame dalininkų susirinkime paaiškėjus, kad už nustatytą kainą dalininko teisių neperka nė vienas Įstaigos dalininkas, dalininko teises ketinantis parduoti dalininkas gali jas parduoti kitiems asmenims.

**VI SKYRIUS**

**LIGONINĖS ORGANAI**

35. Ligoninė įgyja civilines teises, prisiima civilines pareigas ir jas įgyvendina per savo valdymo organus.

36. Ligoninė turi šiuos organus:

36.1. visuotinį dalininkų susirinkimą;

36.2. vienasmenį valdymo organą – Ligoninės vadovą (direktorių);

36.3. kolegialius organus – Stebėtojų tarybą, Gydymo tarybą, Slaugos tarybą.

37. Ligoninėje sudaroma Medicinos etikos komisija, kuri kontroliuoja, kaip laikomasi medicinos etikos reikalavimų. Medicinos etikos komisija nėra Ligoninės valdymo organas.

**VII SKYRIUS**

**LIGONINĖS STEIGĖJAS (SAVININKAS) IR JO KOMPETENCIJA**

38. Ligoninės steigėjas ir vienintelis dalininkas (savininkas) yra Savivaldybė, kuri savo teises ir pareigas įgyvendina per Savivaldybės vykdomąją instituciją ir Savivaldybės tarybą (jeigu įstatymai nenustato kitaip). Mero ir Savivaldybės tarybos rašytiniai sprendimai prilyginami Ligoninės visuotinio dalininkų susirinkimo sprendimams.

39. Savivaldybės mero kompetencijai priklauso:

39.1. Savivaldybės tarybai pritarus tvirtinti, keisti ir papildyti Ligoninės įstatus;

39.2. nustatyti privalomas veiklos užduotis;

39.3. tvirtinti Ligoninės veiklos strategiją;

39.4. gauti informaciją apie Ligoninės veiklą;

39.5. sudaryti, tvirtinti ir atšaukti Ligoninės kolegialius organus ir jų narius;

39.6. organizuoti viešą konkursą Ligoninės vadovo pareigoms eiti ir tvirtinti šio konkurso nuostatus. Skirti ir atleisti Ligoninės vadovą iš pareigų, tvirtinti pareigybės aprašymą, skatinti ir skirti nuobaudas. Taip pat įgyvendinti kitas funkcijas, susijusias su Ligoninės vadovo darbo santykiais;

39.7. per 4 mėnesius nuo finansinių metų pabaigos tvirtinti Įstaigos metinių finansinių ataskaitų rinkinius;

39.8. vertinti ir tvirtinti Ligoninės veiklos ataskaitas;

39.9. nustatyti informaciją, kuri pateikiama visuomenei apie Ligoninės veiklą;

39.10. detalizuoti Savivaldybės perduoto Ligoninei turto naudojimo, valdymo ir disponavimo juo tvarką.

40. Savivaldybės tarybos kompetencijai priklauso:

40.1. tvirtinti Ligoninės valdymo struktūrą;

40.2. priimti sprendimą pakeisti Ligoninės buveinę;

40.3. įstatymų nustatyta tvarka nustatyti ar dalyvauti nustatant Ligoninės paslaugų kainas bei jų skaičiavimo metodikas;

40.4. nustatyti Ligoninės išlaidų, skirtų darbo užmokesčiui ir medikamentams, normatyvus arba pavesti juos patvirtinti Ligoninės vadovui;

40.5. priimti sprendimą dėl Ligoninės tapimo kitų juridinių asmenų steigėja ar dalyve;

40.6. priimti sprendimą dėl dalininko kapitalo didinimo Savivaldybės papildomais įnašais;

40.7. priimti sprendimą dėl naujų dalininkų priėmimo;

40.8. priimti sprendimą dėl Ligoninės reorganizavimo ir reorganizavimo sąlygų tvirtinimo;

40.9. priimti sprendimą pertvarkyti Ligoninę;

40.10. priimti sprendimą likviduoti Ligoninę ar atšaukti jos likvidavimą;

40.11. gauti informaciją apie Ligoninės veiklą;

40.12. spręsti kitus Lietuvos Respublikos viešųjų įstaigų įstatyme, Lietuvos Respublikos Sveikatos priežiūros įstaigų įstatyme, šiuose įstatuose ar kituose teisės aktuose steigėjo (savininko) kompetencijai priskirtus klausimus.

41. Ligoninės steigėjo (savininko) sprendimai priimami savininko teises ir pareigas įgyvendinančių institucijų taisyklėse nustatyta tvarka.

**VIII SKYRIUS**

**LIGONINĖS VADOVAS, JO SKYRIMO IR ATŠAUKIMO TVARKA,**

**KOMPETENCIJA IR ATSAKOMYBĖ**

42. Ligoninės (administracijos) vadovas – Ligoninės direktorius, kuris savo veikloje vadovaujasi Lietuvos Respublikos įstatymais, Ligoninės steigėjo (savininko) priimtais sprendimais, šiais įstatais, pareigybės aprašymu ir kitais teisės aktais.

43. Ligoninės direktoriumi gali būti fizinis asmuo, priimtas dirbti Lietuvos Respublikos įstatymų nustatyta tvarka. Ligoninės direktorius į darbą priimamas viešo konkurso būdu penkeriems metams. Jį skiria ir atleidžia iš pareigų, tvirtina pareigybės aprašymą, skatina ir skiria nuobaudas Plungės rajono savivaldybės meras. Plungės rajono savivaldybės meras taip pat įgyvendina kitas funkcijas, susijusias su Ligoninės direktoriaus darbo santykiais, Lietuvos Respublikos darbo kodekso ir kitų teisės aktų nustatyta tvarka. Apie Ligoninės direktoriaus paskyrimą ar atleidimą bei sutarties su juo pasibaigimą kitais pagrindais Ligoninės steigėjo (savininko) įgaliotas asmuo ne vėliau kaip per 5 (penkias) darbo dienas praneša Juridinių asmenų registrui.

44. Ligoninės direktoriumi gali būti fizinis asmuo, kurio kvalifikacija atitinka Lietuvos Respublikos sveikatos apsaugos ministerijos patvirtintus kvalifikacinius reikalavimus. Ligoninės direktorius privalo periodiškai tobulinti vadovavimo Ligoninei gebėjimus. Privalomojo tobulinimo tvarka nustatoma Lietuvos Respublikos sveikatos apsaugos ministro įsakymu.

45. Darbo ginčai tarp Ligoninės direktoriaus ir Ligoninės nagrinėjami Lietuvos Respublikos įstatymų nustatyta tvarka.

46. Į komandiruotes, trunkančias ilgiau nei parą, bei kasmetines, nemokamas ar tikslines atostogas Ligoninės direktorių išleidžia Plungės rajono savivaldybės meras.

47. Ligoninės direktoriaus kompetencija ir atsakomybė:

47.1. organizuoja Ligoninės veiklą ir atsako už tinkamą Ligoninės tikslų ir uždavinių vykdymą;

47.2. nustato Ligoninės darbuotojų pareigybes ir darbo krūvius pagal pareigybių sąrašą, Lietuvos Respublikos darbo kodekso ir kitų teisės aktų nustatyta tvarka priima į darbą ir iš jo atleidžia Ligoninės darbuotojus, sudaro su jais darbo sutartis bei jas nutraukia;

47.3. teisės aktų nustatyta tvarka organizuoja viešus konkursus Ligoninės padalinių ir filialų vadovų pareigoms eiti;

47.4. tvirtina Ligoninės vidaus tvarkos taisykles, darbuotojų pareigybių sąrašą, darbuotojų pareigybių aprašymus, administracijos darbo reglamentą, kitus vidaus dokumentus;

47.5. informuoja Ligoninės steigėją (savininką) apie neefektyviai dirbančius Ligoninės padalinius, kreipiasi dėl neefektyviai dirbančių Ligoninės padalinių reorganizavimo ar likvidavimo, teikia steigėjui (savininkui) Ligoninės reorganizavimo projektus;

47.6. suderinęs su Stebėtojų taryba, tvirtina Ligoninės darbuotojų darbo apmokėjimo tvarką, neviršijant patvirtinto darbo užmokesčio normatyvo;

47.7. vadovauja Ligoninės pagrindinei ūkinei veiklai, užtikrina Ligoninės darbuotojams sąlygas saugiam darbui, skatina, skiria drausmines nuobaudas darbuotojams teisės aktų nustatyta tvarka;

47.8. leidžia įsakymus, duoda teisėtus nurodymus, privalomus visiems Ligoninės darbuotojams;

47.9. atsako už finansinių ataskaitų rinkinių sudarymą bei buhalterinės apskaitos organizavimą Ligoninėje, duomenų ir dokumentų pateikimą Juridinių asmenų registrui, pranešimą steigėjui (savininkui) apie įvykius, turinčius esminės reikšmės Ligoninės veiklai, informacijos apie Ligoninės veiklą pateikimą visuomenei, viešos informacijos paskelbimą, kitus veiksmus, kurie numatyti šiuose įstatuose ir kituose teisės aktuose;

47.10. veikia Ligoninės vardu ir Ligoninės vardu pasirašo dokumentus;

47.11. be atskiro įgaliojimo atstovauja arba įgalioja kitą asmenį atstovauti Ligoninei teisme su kitais fiziniais ir juridiniais asmenimis;

47.12. teikia klausimus svarstyti Ligoninės steigėjui (savininkui) ir įgyvendina steigėjo (savininko) priimtus sprendimus;

47.13. užtikrina Ligoninei perduoto pagal panaudos sutartį bei kitais pagrindais Ligoninės įsigyto turto, lėšų tinkamą naudojimą ir išsaugojimą, teisės aktų nustatyta tvarka disponuoja Ligoninės priskirtu turtu ir lėšomis;

47.14. atsako už tinkamą Ligoninės veiklos ir finansinių ataskaitų rinkinio parengimą, pateikimą ir paskelbimą Ligoninės svetainėje;

47.15. atsako už tinkamą Ligoninės vadovo veiklos ataskaitos parengimą ir pateikimą;

47.16. užtikrina Ligoninės dokumentų valdymą įstatymų nustatyta tvarka, jų saugojimą bei kitos informacijos apie Ligoninę saugojimą;

47.17. turi kitų teisių ir pareigų, kurios neprieštarauja įstatymams, kitiems teisės aktams.

48. Ligoninės direktorius negali eiti vyriausiojo finansininko, tvarkančio Ligoninėje buhalterinę apskaitą pareigų. Šių pareigų eiti negali ir asmenys, susiję su Ligoninės direktoriumi giminystės ar svainystės ryšiais.

49. Su Ligoninės direktoriumi, be Darbo kodekse nustatytų darbo sutarties pasibaigimo pagrindų, darbo sutartis nutraukiama priėmus sprendimą atšaukti įstaigos vadovą, esant nustatytiems pagrindams (priežastims) ir nustatyta tvarka.

50. Ligoninės direktoriaus atšaukimo pagrindų (priežasčių) sąrašas:

50.1. asmeniui ikiteisminio tyrimo institucijos yra pareikštas įtarimas dėl sunkaus ar labai sunkaus nusikaltimo padarymo;

50.2. asmuo pripažintas kaltu dėl sunkaus ar labai sunkaus nusikaltimo padarymo ir turi neišnykusį ar nepanaikintą teistumą;

50.3. asmeniui ikiteisminio tyrimo institucijos yra pareikštas įtarimas dėl nusikaltimo valstybės tarnybai ir viešiesiems interesams ar korupcinio pobūdžio nusikaltimo padarymu;

50.4. asmuo pripažintas kaltu dėl nusikaltimo valstybės tarnybai ir viešiesiems interesams ar korupcinio pobūdžio nusikaltimo padarymo ir turi neišnykusį ar nepanaikintą teistumą;

50.5. asmeniui ikiteisminio tyrimo institucijos yra pareikštas įtarimas ar asmuo pripažintas kaltu dėl baudžiamojo nusižengimo valstybės tarnybai ir viešiesiems interesams ar korupcinio pobūdžio baudžiamojo nusižengimo padarymo ir nuo apkaltinamojo (atleidimo nuo atsakomybės) nuosprendžio įsiteisėjimo dienos nepraėjo 3 metai;

50.6. asmeniui ikiteisminio tyrimo institucijos yra pareikštas įtarimas ar asmuo pripažintas kaltu dėl nusikaltimų, kuriais padaryta turtinė žala valstybei, ir turi neišnykusį ar nepanaikintą teistumą;

50.7. asmuo yra uždraustos organizacijos narys;

50.8. asmuo yra atleistas iš skiriamų arba renkamų pareigų dėl priesaikos ar pasižadėjimo sulaužymo, pareigūno vardo pažeminimo ir nuo atleidimo iš pareigų dienos nepraėjo 3 metai;

50.9. asmeniui atimta teisė eiti įstaigos vadovo pareigas;

50.10. asmuo yra atleistas iš valstybės tarnautojo pareigų paskyrus tarnybinę nuobaudą – atleidimą iš pareigų, arba Lietuvos Respublikos valstybės tarnybos įstatymo nustatyta tvarka pripažintas padaręs tarnybinį nusižengimą, už kurį turėtų būti skirta tarnybinė nuobauda – atleidimas iš pareigų, atleistas iš statutinio valstybės tarnautojo pareigų paskyrus tarnybinę nuobaudą – atleidimą iš tarnybos statuto nustatyta tvarka, arba atleistas iš pareigų dėl šiurkštaus darbo pareigų pažeidimo ir nuo atleidimo iš pareigų ar tarnybos dienos ar pripažinimo padarius tarnybinį nusižengimą dienos nepraėjo 3 metai;

50.11. asmens padarytas korupcinio pobūdžio teisės pažeidimas, t. y. darbo drausmės ar tarnybinis nusižengimas, piktnaudžiaujant tarnybine padėtimi, viršijant įgaliojimus, neatliekant pareigų, pažeidžiant viešuosius interesus ir nuo sprendimo dėl darbo drausmės ar tarnybinio nusižengimo padarymo nepraėję 3 metai;

50.12. asmuo yra pripažintas šiurkščiai pažeidęs Lietuvos Respublikos viešųjų ir privačių interesų derinimo valstybės tarnyboje įstatymo reikalavimus ir nuo pažeidimo padarymo nepraėjo 3 metai;

50.13. asmuo patrauktas administracinėn atsakomybėn ir nuo administracinės atsakomybės taikymo nepraėjo 1 metai ar administracinė atsakomybė nebuvo taikyta, taip pat praėję naikinamieji drausminės atsakomybės taikymo terminai;

50.14. paaiškėja, kad dalyvaudamas viešame konkurse eiti vadovo pareigas pateikė suklastotus dokumentus arba nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas;

50.15. asmens elgesys, savybės, ryšiai ar  kitos su  juo  ar jo aplinka susijusios aplinkybės ar faktai jį į pareigas priimančiam asmeniui sudaro pagrindą padaryti išvadą, kad asmuo akivaizdžiai žemina sveikatos sistemos autoritetą, griauna pasitikėjimą sveikatos sistema, asmens sveikatos priežiūros įstaiga arba jas kompromituoja.

51. Įstaigos direktoriaus atšaukimo tvarka:

51.1. Įstaigos direktorius atšaukiamas dalininkės (savininkės), turtines ir neturtines teises įgyvendinančios Savivaldybės institucijos sprendimu;

51.2. Ligoninės direktorius apie galimą jo atšaukimą rašytiniu pranešimu informuojamas ne vėliau kaip likus 7 (septynioms) darbo dienoms iki planuojamo posėdžio dėl vadovo galimo atšaukimo. Pranešime nurodoma posėdžio vieta, laikas, atšaukimo priežastis bei pažymima apie direktoriaus teisę ne vėliau kaip likus 3 (trims) darbo dienoms iki posėdžio pateikti savo argumentuotus paaiškinimus;

51.3. posėdyje turi teisę dalyvauti Ligoninės direktorius;

51.4. priėmus motyvuotą nutarimą atšaukti Įstaigos direktorių iš pareigų, Savivaldybės meras su juo sudarytą darbo sutartį nutraukia.

**IX SKYRIUS**

**LIGONINĖS STEBĖTOJŲ TARYBA**

52. Ligoninės veiklos viešumui užtikrinti penkeriems metams yra sudaromas kolegialus organas – Ligoninės stebėtojų taryba (toliau – Stebėtojų taryba). Stebėtojų tarybos tikslai yra užtikrinti LNSS viešosios įstaigos veiklos viešumą ir patarti merui Ligoninės veiklos klausimais.

53. Ligoninės stebėtojų taryba sudaroma iš penkių narių: dviejų Įstaigos savininko teises ir pareigas įgyvendinančios institucijos paskirtų asmenų; dviejų savivaldybės, kurios teritorijoje yra Įstaigos buveinė, tarybos paskirtų asmenų; vieno Įstaigos pagal darbo kodeksą veikiančio darbuotojų atstovo paskirto asmens. Stebėtojų tarybos narių kadencijų skaičius nėra ribojamas.

54. Į stebėtojų tarybą negali būti paskirti asmenys, kurie dirba Ligoninės vadovu, vadovo pavaduotoju, padalinių ir filialų vadovais, vyriausiuoju finansininku (buhalteriu), dirba institucijose, vykdančiose privalomąjį sveikatos draudimą, taip pat Pacientų sveikatai padarytos žalos nustatymo komisijoje, veikiančioje prie Sveikatos apsaugos ministerijos.

55. Stebėtojų tarybos sušaukimo ir atšaukimo tvarka:

55.1. Stebėtojų taryba savo veiklą pradeda merui priėmus sprendimą dėl jos sudarymo. Stebėtojų tarybai vadovauja pirmininkas, kurį iš savo narių renka Stebėtojų taryba. Išvykusį, atostogaujantį arba susirgusį ir dėl to laikinai negalintį eiti pareigų Stebėtojų tarybos pirmininką pavaduoja ir atlieka jo funkcijas Stebėtojų tarybos pirmininko pavaduotojas, kurį išrenka Stebėtojų tarybos nariai;

55.2. Savivaldybės meras gali atšaukti visą Stebėtojų tarybą arba atskirus jos narius. Stebėtojų tarybos narys gali atsistatydinti Stebėtojų tarybos kadencijai nesibaigus. Jeigu Stebėtojų tarybos narys atsistatydina, negali toliau eiti savo pareigų ar nutrūksta jo darbo santykiai atstovaujamoje institucijoje arba ši sustabdo jo atstovavimo įgaliojimus, meras šių įstatų nustatyta tvarka jo vietoje paskiria kitą asmenį;

55.3. apie posėdžio vietą ir laiką Stebėtojų tarybos pirmininkas praneša Stebėtojų tarybos nariams ne vėliau kaip prieš 7 (septynias) darbo dienas, pateikdamas numatomų nagrinėti klausimų sąrašą ir medžiagą apie numatytus nagrinėti klausimus;

55.4. Stebėtojų tarybos posėdžiai rengiami ne rečiau kaip du kartus per metus. Stebėtojų tarybos posėdis šaukiamas ne mažiau kaip pusės Stebėtojų tarybos narių reikalavimu arba Ligoninės vadovo iniciatyva. Stebėtojų tarybos posėdžių laiką ir vietą nustato Stebėtojų tarybos pirmininkas;

55.5. Stebėtojų taryba svarstomais klausimais priima nutarimus. Nutarimai priimami paprasta balsų dauguma, o jei balsai pasiskirsto po lygiai, lemia Stebėtojų tarybos pirmininko balsas. Stebėtojų tarybos posėdis teisėtas, kai jame dalyvauja ne mažiau 1/2 Stebėtojų tarybos narių.

56. Stebėtojų tarybos kompetencija:

56.1. analizuoti Ligoninės veiklą ir pateikti savo išvadas bei pasiūlymus Ligoninės vadovui ir Savivaldybės merui;

56.2. išklausyti ir įvertinti Ligoninės direktoriaus parengtą metinės veiklos ataskaitą bei Ligoninės veiklos siekiamų užduočių vykdymą ir pareikšti savo nuomonę apie ją merui;

56.3. stebėtojo teisėmis dalyvauti Ligoninės organizuojamuose konkursuose padalinių ir filialų vadovų pareigoms užimti ir pareikšti savo nuomonę merui;

56.4. derinti Ligoninės darbuotojų darbo apmokėjimo tvarką.

57. Stebėtojų tarybos nariai turi teisę:

57.1. gauti iš Ligoninės administracijos informaciją, reikalingą Stebėtojų tarybos nuostatuose numatytoms funkcijoms atlikti;

57.2. į posėdžius kviesti tam tikrų sričių specialistus ar sudaryti ekspertų komisijas Stebėtojų tarybos funkcijoms įgyvendinti;

57.3. teikti pagal savo kompetenciją pasiūlymus Ligoninės administracijai ir merui;

57.4. naudotis Ligoninės patalpomis ir priemonėmis, reikalingomis Stebėtojų tarybos narių veiklai;

57.5. turi ir kitų teisių, numatytų kituose Stebėtojų tarybos veiklą reglamentuojančiuose teisės aktuose.

58. Stebėtojų tarybos nariai privalo vadovautis kolegialumo, skaidrumo, nešališkumo, teisėtumo, sąžiningumo, viešumo principais ir nepiktnaudžiauti savo teisėmis. Apie galimą interesų konfliktą Stebėtojų tarybos narys privalo pranešti kitiems posėdyje dalyvaujantiems nariams ir nusišalinti nuo svarstomo klausimo nagrinėjimo ir balsavimo. Stebėtojų tarybos nariai gali turėti kitų pareigų, kurios neprieštarauja įstatymams.

59. Stebėtojų tarybos nariai už savo veiklą atsako Lietuvos Respublikos įstatymų nustatyta tvarka. Už veiklą Stebėtojų taryboje jos nariams neatlyginama.

**X SKYRIUS**

**LIGONINĖS GYDYMO TARYBA**

60. Ligoninės gydymo taryba (toliau – Gydymo taryba) yra kolegialus patariamasis organas, sudaromas penkeriems metams iš Ligoninės padalinių (skyrių) ir filialų gydytojų. Gydymo tarybos sudėtis, Ligoninės vadovo teikimu, tvirtinama Savivaldybės mero sprendimu. Gydymo taryba sudaroma iš ne mažiau kaip 7 narių. Su gydymo tarybos nariais darbo sutartis nesudaroma, už darbą Gydymo taryboje neapmokama.

61. Gydymo tarybai vadovauja pirmininkas, kurį iš savo narių renka Gydymo taryba. Gydymo tarybai pirmininkauti negali Ligoninės vadovas, vadovo pavaduotojas, padalinio ir filialo vadovas. Iš Gydymo tarybos narys atšaukiamas mero sprendimu.

62. Gydymo tarybos posėdžiai šaukiami ne rečiau kaip kartą per šešis mėnesius. Už Gydymo tarybos sušaukimą atsakingas jos pirmininkas. Visi Gydymo tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Gydymo tarybos pirmininko balsas.

63. Gydymo taryba svarsto asmens sveikatos priežiūros organizavimo ir tobulinimo klausimus, periodiškai rengia klinikines konferencijas, svarsto naujų asmens sveikatos priežiūros technologijų įsigijimo klausimus.

64. Gydymo taryba svarstomais klausimais gali teikti rekomendacinio pobūdžio pasiūlymus Ligoninės vadovui. Jeigu Ligoninės vadovas su pasiūlymu nesutinka, Gydymo taryba savo pasiūlymą gali pateikti merui.

65. Gydymo tarybos (jos narių) teisės:

65.1. gauti iš Ligoninės administracijos informaciją, reikalingą numatytoms funkcijoms vykdyti;

65.2. siūlyti sušaukti Gydymo tarybos posėdį;

65.3. pasisakyti posėdžiuose, teikti pastabas ir pasiūlymus dėl posėdžio darbotvarkės ir posėdyje nagrinėjamų klausimų;

65.4. į posėdžius kviesti tam tikrų sričių specialistus, jeigu tinkamam Gydymo tarybos funkcijų vykdymui reikalinga specialisto konsultacija.

66. Gydymo tarybos (jos narių) pareigos:

66.1. atlikti savo funkcijas laikantis įstatymų, kitų norminių teisės aktų reikalavimų;

66.2. dalyvauti posėdžiuose;

66.3. informuoti Ligoninės darbuotojus apie savo veiklą;

66.4. vadovautis kolegialumo, skaidrumo, nešališkumo, teisėtumo, sąžiningumo, viešumo principais ir nepiktnaudžiauti savo teisėmis;

66.5. pranešti apie galimą interesų konfliktą kitiems posėdyje dalyvaujantiems nariams ir nusišalinti nuo svarstomo klausimo nagrinėjimo bei balsavimo.

67. Gydymo tarybos nariai asmeniškai atsako už Gydymo tarybos kompetencijai priskirtų klausimų sprendimą ir sprendimų priėmimo nešališkumą.

68. Gydymo tarybos sudarymo tvarką, šios tarybos teises ir pareigas, darbo tvarką, narių teises, pareigas, jų paskyrimo, atšaukimo bei atsakomybę nustato Gydymo tarybos reglamentas, kuris tvirtinamas pačios Gydymo tarybos sprendimu.

**XI SKYRIUS**

**LIGONINĖS SLAUGOS TARYBA**

69. Ligoninės slaugos taryba (toliau – Slaugos taryba) yra kolegialus patariamasis organas, sudaromas penkeriems metams iš Ligoninės padalinių (skyrių) ir filialų slaugos specialistų. Slaugos tarybos sudėtis, Ligoninės vadovo teikimu, tvirtinama visuotinio dalininkų susirinkimo sprendimu. Slaugos taryba sudaroma iš ne mažiau kaip 7 narių. Su slaugos tarybos nariais darbo sutartis nesudaroma, už darbą Slaugos taryboje neapmokama.

70. Slaugos tarybai vadovauja pirmininkas, kurį iš savo narių renka Slaugos taryba. Slaugos tarybai pirmininkauti negali Ligoninės vadovas, vadovo pavaduotojas, padalinio ir filialo vadovas. Iš Slaugos tarybos narys atšaukiamas Savivaldybės mero sprendimu.

71. Slaugos tarybos posėdžiai šaukiami ne rečiau kaip kartą per šešis mėnesius. Už Slaugos tarybos posėdžio sušaukimą atsakingas jos pirmininkas. Visi Slaugos tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Slaugos tarybos pirmininko balsas.

72. Slaugos taryba svarsto pacientų slaugos organizavimo ir tobulinimo klausimus. Slaugos taryba svarstomais klausimais gali teikti rekomendacinio pobūdžio pasiūlymus Ligoninės vadovui. Jeigu Ligoninės vadovas su pasiūlymu nesutinka, Slaugos taryba savo pasiūlymą gali pateikti merui.

73. Slaugos tarybos (jos narių) teisės:

73.1. gauti iš Ligoninės administracijos informaciją, reikalingą numatytoms funkcijoms vykdyti;

73.2. siūlyti sušaukti Slaugos tarybos posėdį;

73.3. pasisakyti posėdžiuose, teikti pastabas ir pasiūlymus dėl posėdžio darbotvarkės ir posėdyje nagrinėjamų klausimų;

73.4. į posėdžius kviesti tam tikrų sričių specialistus, jeigu tinkamam Slaugos tarybos funkcijų vykdymui reikalinga specialisto konsultacija.

74. Slaugos tarybos (jos narių) pareigos:

74.1. atlikti savo funkcijas laikantis įstatymų, kitų norminių teisės aktų reikalavimų;

74.2. dalyvauti posėdžiuose;

74.3. vadovautis kolegialumo, skaidrumo, nešališkumo, teisėtumo, sąžiningumo, viešumo principais ir nepiktnaudžiauti savo teisėmis;

74.4. pranešti apie galimą interesų konfliktą kitiems posėdyje dalyvaujantiems nariams ir nusišalinti nuo svarstomo klausimo nagrinėjimo bei balsavimo;

74.5. informuoti Ligoninės darbuotojus apie savo veiklą.

75. Slaugos tarybos nariai asmeniškai atsako už Slaugos tarybos kompetencijai priskirtų klausimų sprendimą ir sprendimų priėmimo nešališkumą.

76. Slaugos tarybos sudarymo tvarką, šios tarybos teises ir pareigas, darbo tvarką, narių teises, pareigas, jų paskyrimo, atšaukimo bei atsakomybę nustato Slaugos tarybos reglamentas, kuris tvirtinamas pačios Slaugos tarybos sprendimu.

**XII SLYRIUS**

**LIGONINĖS MEDICINOS ETIKOS KOMISIJA**

77. Ligoninėje sudaroma Medicinos etikos komisija, kuri nagrinėja sveikatos priežiūros specialistų elgesio ir sveikatos priežiūros specialistų tarpusavio etikos klausimus, kontroliuoja, kaip Ligoninėje laikomasi medicinos etikos reikalavimų.

78. Medicinos etikos komisija sudaroma vadovaujantis Lietuvos Respublikos sveikatos apsaugos ministro patvirtintais Pavyzdiniais asmens sveikatos priežiūros įstaigos medicinos etikos komisijos nuostatais.

**XIII SKYRIUS**

**VIEŠOJO KONKURSO ADMINISTRACIJOS, PADALINIŲ, FILIALŲ VADOVŲ PRIĖMIMO Į DARBĄ ORGANIZAVIMO IR SVEIKATOS PRIEŽIŪROS SPECIALISTŲ PRIĖMIMO Į DARBĄ TVARKA**

79. Ligoninės padalinių ir filialų vadovai į darbą priimami viešo konkurso būdu. Viešąjį konkursą organizuoja Ligoninės vadovas.

80. Ligoninės padalinių ir filialų vadovais gali būti asmenys, kurie atitinka Lietuvos Respublikos sveikatos apsaugos ministerijos patvirtintus kvalifikacinius reikalavimus.

81. Ligoninės vadovas negali dirbti ir Ligoninės padalinių, ir (ar) filialų vadovu.

82. Ligoninės padalinių ir filialų vadovų teises ir pareigas nustato įstatai ir pareiginės instrukcijos.

83. Ligoninės padalinių ir filialų vadovai į darbą priimami ir iš darbo atleidžiami Lietuvos Respublikos darbo kodekso nustatyta tvarka ir pagrindais.

84. Sveikatos priežiūros specialistus teisės aktų nustatyta tvarka į darbą priima ir iš jo atleidžia Ligoninės vadovas.

**XIV SKYRIUS**

**LIGONINĖS LĖŠŲ ŠALTINIAI IR LĖŠŲ NAUDOJIMO TVARKA, DISPONAVIMO LIGONINĖS TURTU TVARKA**

85.Ligoninės lėšų šaltiniai:

85.1. privalomojo ir savanoriškojo sveikatos draudimo lėšos pagal sveikatos priežiūros sutartis su Valstybine ir teritorinėmis ligonių kasomis ar savanoriškojo sveikatos draudimo įstaigomis, taip pat specialiosioms programoms finansuoti skirtos lėšos;

85.2. savivaldybių biudžetų lėšos, skirtos nepaprastosioms išlaidoms;

85.3. savivaldybių biudžetų lėšos, skirtos nemokamoms paslaugoms teikti ir kitoms privalomojo sveikatinimo veiklos lygio priemonėms įgyvendinti;

85.4. valstybės ir savivaldybių biudžetų tiksliniai asignavimai;

85.5. valstybės ir savivaldybių sveikatos fondų lėšos, skirtos sveikatos programoms finansuoti;

85.6. Europos Sąjungos struktūrinių fondų, valstybės investicinių programų lėšos;

85.7. Lietuvos ir kitų fondų asignavimai;

85.8. lėšos, gautos iš fizinių ir juridinių asmenų už suteiktas mokamas paslaugas;

85.9. lėšos, gautos kaip parama, dovana, taip pat gautos pagal testamentą;

85.10. skolintos lėšos;

85.11. pajamos už parduotą ar išnuomotą ligoninės turtą;

85.12. įstatymų ir kitų teisės aktų nustatyta tvarka bankų suteikti kreditai, jeigu tai neprieštarauja įstatymui gauti paskolas iš kitų subjektų;

85.13. kitos teisėtai įgytos lėšos.

86. Kiekvienais metais Ligoninė sudaro iš savivaldybių biudžetų gaunamų lėšų išlaidų sąmatą. Iš kitų šaltinių gaunamų lėšų išlaidų sąmata sudaroma, jei to reikalauja šias lėšas teikiantys subjektai.

87. Lėšas, gautas kaip paramą, taip pat pagal testamentą, Ligoninė naudoja paramos teikėjo arba testatoriaus nurodymu įstatuose numatytai veiklai. Šios lėšos ir lėšos, gautos iš valstybės ar savivaldybių, laikomos atskirose Ligoninės lėšų sąskaitose.

88. Ligoninės pajamos skirstomos tokia tvarka:

88.1. Ligoninės įstatuose numatytai veiklai bei įsipareigojimams įgyvendinti;

88.2. įstatymų nustatytiems mokesčiams mokėti;

88.3. personalo kvalifikacijai kelti;

88.4. naujoms sveikatos priežiūros technologijoms įsigyti ir įdiegti;

88.5. patalpų remontui ir priežiūrai;

88.6. darbuotojų skatinimui ir materialinei pagalbai nelaimės atveju;

88.7. darbuotojų kultūrinėms ir socialinėms reikmėms;

88.8. kitoms būtinoms išlaidoms.

89. Ligoninės lėšos gali būti naudojamos tik įstatuose nustatytiems Ligoninės tikslams siekti.

90. Ligoninės turtą sudaro ilgalaikis materialusis turtas, turtas, gautas kaip labdara ar parama pagal testamentą, finansiniai ištekliai, kitas su Ligoninės veikla susijęs teisėtai įgytas turtas.

91. Steigėjas (savininkas) jai nuosavybės teise priklausantį ilgalaikį materialųjį turtą Ligoninei perduoda patikėjimo teise pagal patikėjimo sutartį.

92. Ligoninė valdomą įstaigos steigėjo (savininko) ilgalaikį turtą parduoti, perleisti, išnuomoti, įkeisti, taip pat laiduoti ar garantuoti juo kitų subjektų prievolių vykdymą gali tik gavusi raštišką steigėjo (savininko) sutikimą ar leidimą teisės aktų nustatyta tvarka.

93. Ligoninė pardavusi susidėvėjusias ar jos veiklai nereikalingas materialines vertybes, gautas pajamas naudoja įstatuose numatytai veiklai užtikrinti.

**XV SKYRIUS**

**FINANSINĖS VEIKLOS KONTROLĖ**

94. Ligoninės teikiamų paslaugų kontrolę atlieka įstatymuose nurodytos institucijos.

95. Ligoninės metinių finansinių ataskaitų rinkinio auditas atliekamas teisės aktų nustatytais atvejais bei visuotiniam dalininkų susirinkimui priėmus sprendimą atlikti tokį auditą kitais, nei teisės aktų nustatytais, atvejais ir išrenka auditorių ar audito įmonę.

96. Ligoninės buhalterinę apskaitą, jos organizavimą bei tvarkymą ir finansinių ataskaitų rinkinio sudarymą nustato įstatymai ir kiti teisės aktai.

97. Finansų kontrolės taisykles patvirtina ir finansų kontrolės veikimą prižiūri Ligoninės vadovas.

**XVI SKYRIUS**

**INFORMACIJOS APIE LIGONINĖS VEIKLĄ PATEIKIMO STEIGĖJUI (SAVININKUI)**

**TVARKA**

98. Kiekvienais metais per keturis mėnesius nuo Ligoninės finansinių metų pabaigos Ligoninės direktorius turi parengti ir pateikti steigėjui (savininkui) praėjusių finansinių metų Ligoninės veiklos ataskaitą ir finansinių ataskaitų rinkinį, kartu su auditoriaus išvada.

99. Steigėjui (savininkui) raštu pareikalavus, Ligoninė ne vėliau kaip per 7 (septynias) dienas nuo reikalavimo gavimo dienos privalo pateikti susipažinti ar kopijuoti Ligoninės įstatus, finansinių ataskaitų rinkinį, Ligoninės veiklos ataskaitas, kitą Ligoninės informaciją, kuri yra vieša, o taip pat dokumentus, kuriais įforminti Ligoninės organų sprendimai. Už informacijos pateikimą laiku atsakingas Ligoninės direktorius.

100. Ligoninės dokumentai, jų kopijos ar kita informacija steigėjui (savininkui) pateikiama neatlygintinai.

**XVII SKYRIUS**

**INFORMACIJOS APIE LIGONINĖS VEIKLĄ PATEIKIMAS VISUOMENEI, LIGONINĖS VIEŠŲ PRANEŠIMŲ IR SKELBIMŲ SKELBIMO TVARKA**

101. Ligoninės veiklos ataskaita yra viešas dokumentas ir turi būti pateikta Juridinių asmenų registrui kartu su metinių finansinių ataskaitų rinkiniu (o tais atvejais, kai atliktas finansinių ataskaitų auditas, kartu su audituotu metinių finansinių ataskaitų rinkiniu turi būti pateikta ir auditoriaus išvada) bei paskelbta Ligoninės interneto svetainėje. Tretiesiems asmenims turi būti sudarytos sąlygos su Ligoninės veiklos ataskaita ir kita visuomenei pateikiama informacija susipažinti Ligoninės buveinėje darbo valandomis. Apie Ligoninėje vykdomą veiklą visuomenei skelbiama Ligoninės interneto svetainėje.

102. Ligoninės vieši pranešimai skelbiami Lietuvos Respublikos Vyriausybės nustatyta tvarka Juridinių asmenų registro tvarkytojo leidžiamame elektroniniame leidinyje viešiems pranešimams skelbti.

**XVIII SKYRIUS**

**LIGONINĖS FILIALŲ STEIGIMO BEI LIKVIDAVIMO TVARKA**

103. Ligoninė gali turėti filialų. Filialas yra struktūrinis Ligoninės padalinys, turintis atskirą buveinę. Filialas nėra atskiras juridinis asmuo ir veikia Ligoninės vardu pagal šiuos įstatus bei filialo nuostatus ar Ligoninės direktoriaus suteiktus įgaliojimus. Filialų skaičius neribojamas. Filialas gali turėti atskirą sąskaitą banke. Filialo turtas apskaitomas Ligoninės finansinėje atskaitomybėje, taip pat atskiroje filialo finansinėje atskaitomybėje. Apie filialo veiklą jo vadovas atsiskaito Ligoninės direktoriui.

104. Ligoninės filialai steigiami ir likviduojami steigėjo (savininko) sprendimu. Ligoninės filialas veikia pagal nuostatus, kuriuos tvirtina steigėjas (savininkas).

105. Darbo sutartį su filialo vadovu Ligoninės vardu sudaro ir ją nutraukia Ligoninės vadovas.

**XIX SKYRIUS**

**LIGONINĖS REORGANIZAVIMAS IR LIKVIDAVIMAS**

106. Ligoninė reorganizuojama, pertvarkoma ar likviduojama Lietuvos Respublikos civilinio kodekso, Lietuvos Respublikos viešųjų įstaigų įstatymo ir kitų teisės aktų nustatyta tvarka.

**XX SKYRIUS**

**ĮSTATŲ KEITIMO TVARKA**

107. Iniciatyvos teisę keisti Ligoninės įstatus turi Ligoninės vadovas ir steigėjas (savininkas). Pakeistus įstatus Savivaldybės tarybai pritarus tvirtina Savivaldybės meras.

108. Ligoninės įstatai turi būti keičiami Ligoninės steigėjui (savininkui) perdavus dalininko teises ar priėmus sprendimą priimti naują dalininką.

109. Įstatų pakeitimai Lietuvos Respublikos įstatymų nustatyta tvarka turi būti įregistruoti Juridinių asmenų registre.

110. Įstatų pakeitimai įsigalioja nuo jų įregistravimo įstatymų nustatyta tvarka.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**SAVIVALDYBĖS GYDYTOJAS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL viešosios įstaigos PLUNGĖS RAJONO SAVIVALDYBĖS LIGONINĖS pavadinimo keitimo ir įstatų PAtvirTINIMO“**

2024 m. sausio 22 d.

Plungė

**1. Parengto sprendimo projekto tikslai, uždaviniai.** Vadovaujantis Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos sveikatos priežiūros įstaigų įstatymo 28 straipsnio 1 punktu, bus pakeistas pavadinimas iš Viešoji įstaiga Plungės rajono savivaldybės ligoninė į Viešoji įstaiga Plungės ligoninė (toliau – Ligoninė). Taip pat bus patvirtinti Ligoninės nauji įstatai. Ligoninės direktorius Remigijus Mažeika bus įgaliotas pasirašyti ir įregistruoti įstatus Juridinių asmenų registre.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-330 „Dėl Viešosios įstaigos Plungės rajono savivaldybės ligoninės įstatų patvirtinimo“ nuo naujų įstatų įregistravimo Juridinių asmenų registre dienos.

**3. Kodėl būtina priimti sprendimą, kokių pozityvių rezultatų laukiama.**

Bus pakeistas Ligoninės pavadinimas į Viešoji įstaiga Plungės ligoninė bei patvirtinti nauji Ligoninėsįstatai, vertinant Ligoninės, kaip Lietuvos Respublikos sveikatos priežiūros sistemos dalį ir šiuo metu vykstančią sveikatos sistemos reformą bei atsižvelgiant į pacientų srautą, kai Ligoninėje asmens sveikatos priežiūros paslaugos teikiamos ne tik Plungės rajono savivaldybės gyventojams, bet ir piliečiams, atvykstantiems iš kitų Lietuvos rajonų – Klaipėdos, Telšių, Kretingos, Skuodo raj., kurie sudaro net 22 proc. visų pacientų. Šiuo metu naudojamas Ligoninės pavadinimas neatitinka tikrovės ir formuoja mažos, žemesnio lygio asmens sveikatos priežiūros paslaugas teikiančios įstaigos įvaizdį. Ligoninės pavadinimo keitimas nelems ženklaus asmens sveikatos priežiūros paslaugų padidėjimo ar pacientų srauto prieaugio, tačiau šiuo metu jame naudojamas žodis „rajonas“ klaidina Lietuvos gyventojus. Siekiant atsisakyti klaidinantį įstaigos įvaizdį formuojančių žodžių Ligoninės pavadinime, tikslinga pritarti Viešosios įstaigos Plungės rajono savivaldybės ligoninės pavadinime žodžių „rajono“ ir „savivaldybės“ panaikinimui ir įstaigos pavadinimo keitimui į Viešoji įstaiga Plungės ligoninė. Be to, Ligoninės pavadinimo keitimas lemia įstaigos įstatų pokyčius, todėl tikslinga juos pakeisti.

**4. Lėšų poreikis ir finansavimo šaltiniai.** Nėra.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** -

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** -

**7. Sprendimo projekto antikorupcinis vertinimas.** Korupcijos pasireiškimo galimybių nėra, vertinimas neatliekamas.

**8. Nurodyti, kieno iniciatyva sprendimo projektas yra parengtas.** Sprendimo projektas yra parengtas atsižvelgiant į Ligoninės 2024 m. sausio 12 d. raštą Nr. V3-17 ,,Dėl Viešosios įstaigos Plungės rajono savivaldybės ligoninės pavadinimo keitimo, įstaigos įstatų keitimo, įstaigos vidaus struktūros keitimo patvirtinimo“ (pridedama).

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** VšĮ Plungės ligoninei.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Taip* |  |
| *Finansams* | *Taip* |  |
| *Socialinei aplinkai* | *Taip* |  |
| *Viešajam administravimui* |  | *Nėra* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nėra* |
| *Administracinei naštai* | *Taip* |  |
| *Regiono plėtrai* | *Teigiama* |  |
| *Kitoms sritims, asmenims ar jų grupėms* | *Taip* |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

savivaldybės gydytoja Oresta Gerulskienė